
Κυριακή, 16 Αυγούστου 2026
ΔΕΛΤΙΟ ΤΥΠΟΥ
Επιχείρηση απεγκλωβισμού 593 ατόμων από τις περιοχές «ΣΑΤΕΡΛΙ» και «ΚΟΛΩΝΕΣ» Σαλαμίνας λόγω πυρκαγιάς στην ευρύτερη περιοχή 

Τις απογευματινές ώρες σήμερα, πραγματοποιήθηκε υπό τον γενικό συντονισμό του Υπουργείου Κλιματικής Κρίσης και Πολιτικής Προστασίας, του Ενιαίου Συντονιστικού Κέντρου Επιχειρήσεων και Διαχείρισης Κρίσεων (Ε.Σ.Κ.Ε.ΔΙ.Κ.) και με μέριμνα του Κέντρου Επιχειρήσεων (Κ.ΕΠΙΧ.) του Λιμενικού Σώματος – Ελληνικής Ακτοφυλακής, επιχείρηση απεγκλωβισμού συνολικά πεντακοσίων ενενήντα τριών (593) πολιτών από τις παραλίες «ΣΑΤΕΡΛΙ» και «ΚΟΛΩΝΕΣ» Σαλαμίνας, έπειτα από εκδήλωση πυρκαγιάς στην περιοχή «ΠΕΡΙΣΤΕΡΙΑ» και «ΣΕΛΗΝΙΑ». Στην επιχείρηση συμμετείχαν συνολικά επτά (07) Περιπολικά σκάφη Λ.Σ.-ΕΛ.ΑΚΤ. (ΠΛΣ), τρία (03) σκάφη της Πυροσβεστικής Υπηρεσίας, τέσσερα επιβατηγά-οχηματαγωγά (Ε/Γ-Ο/Γ) πλοία, τέσσερις (04) Ε/Γ λάντζες, μία φορτηγίδα, ένα ταχύπλοο σκάφος και έτερα ιδιωτικά σκάφη, ενώ για το σημείο απογειώθηκε ένα ελικόπτερο Λ.Σ.-ΕΛ.ΑΚΤ..
Ειδικότερα, κατόπιν ενημέρωσης της Λιμενικής Αρχής της Σαλαμίνας για την εκδήλωση της πυρκαγιάς, τέθηκε σε εφαρμογή το Τοπικό Σχέδιο Έκτακτης Ανάγκης. Με τη συνδρομή των ανωτέρω σκαφών απεγκλωβίστηκαν 593 άτομα από τις παραλίες «ΣΑΤΕΡΛΙ» και «ΚΟΛΩΝΕΣ», τα οποία επιβιβάστηκαν στα ΠΛΣ, στα σκάφη της Πυροσβεστικής Υπηρεσίας και στις Ε/Γ-λάντζες. Στη συνέχεια, οι απεγκλωβισθέντες μετεπιβιβάστηκαν στα Ε/Γ-Ο/Γ πλοία και μεταφέρθηκαν με ασφάλεια στα λιμάνια της Φανερωμένης και των Παλουκίων Σαλαμίνας. 
Στην περιοχή παραμένουν σε ετοιμότητα για την παροχή συνδρομής, εφόσον απαιτηθεί, δύο (02) Περιπολικά σκάφη Λ.Σ.-ΕΛ.ΑΚΤ. καθώς και ένα σκάφος της Πυροσβεστικής Υπηρεσίας. 
Διαθέσιμο οπτικοακουστικό υλικό έχει αναρτηθεί στο www.hcg.gr.

